**HGK priopćenje**

*Split, 22. rujna 2022.*

**Sve je spremno za peti Mediteranski festival knjige u Splitu, čekaju vas promocije, radionice, koncerti...**

Pripreme za peti **Mediteranski festival knjige**, koji se od 28. rujna do 2. listopada održava u velikoj dvorani sportskog centra Gripe u Splitu, ulaze u završnu fazu. Program koji je pripremljen (<https://mfk.hr/program/>), uz prodajni sajam knjiga, obećava istinski praznik knjige i čitanja.

O svim aspektima festivala — od poslovnog do kulturološkog — na konferenciji za novinare u zgradi splitske gradske uprave u četvrtak, 22. rujna govorili su **Slavko Kozina**, predsjednik organizatora Festivala *Zajednice nakladnika i knjižara HGK*, član vijeća Zajednice **Mišo Nejašmić**, te jedan od urednika programa MFK-a **Renato Baretić**. Konferenciji je nazočio i **Bojan Ivošević**, dogradonačelnik *Splita*, grada koji je uz *Ministarstvo kulture i medija*, te *Splitsko-dalmatinsku županiju* pokrovitelji Festivala**.**

Festival koji je već narastao do jednog od najvećih u Hrvatskoj otvara se u srijedu, 28. rujna u 12 sati, uz gostovanje splitsko-paške umjetnice **Ane Paške**. Ova performerica će i završiti prvi dan Festivala jedinim programom koji se održava izvan SC Gripe, kad će u *klubu Ghetto* u Dioklecijanovoj palači održati svoj **"koncart Improvizije"**.

Odmah se kreće s promocijama novih knjiga, prva je zbirka kolumni **Dragana Bursaća** *Čekajući Dylan Doga u Srebrenici*. Prvoga dana bit će predstavljen i novi roman **Andreja Nikolaidisa** *Anomalija*, a čeka nas i promocija novog trilera **Jurice Pavičića** *Mater Dolorosa*.

U sklopu programa nazvanog *Mediteranski brevijar* održat će se tribina o 500. obljetnici izdavanja *Judite* **Marka Marulića**, na kojoj će sudjelovati **Andro Krstulović Opara**, **Stjepko Rošin**, **Darka Perko** i **Bruna Bebić**, uz predstavljanje obljetničarskog izdanja s biblijskim izvornikom, Marulićevim epom i romanom *Judita* **Mira Gavrana**.

Drugog dana slijedi dio programa posvećen Crnoj Gori, kao *Zemlji u fokusu* ovogodišnjeg MFK-a. Prvo će **Jasen Boko** predstaviti tri drame **Aleksandra Radunovića** *Leptir*, *Istraga* i *Noć***.** Slijedi tribina *Crna Gora, danas i sutra*, na kojoj uz moderatora **Damira Pilića** govore **Andrej Nikolaidis**, **Ognjen Spahić**, **Aleksandar Radunović Popaj** i **Vladimir Vojinović.**

Slijede još dvije promocije iz programa *Mudri libri*. Prvi je na redu berlinski dnevnik **Marka Pogačara** *Adolfove uši*, a potom *Što riba zna?* američkog znanstvenika **Jonathana Balcombea**.

U programu *Med i teran* namijenjenom poeziji u petak, 30. rujna čekaju nas promocije dviju zbirki — *Jezika vode* **Andree Debak** i *Ljetnog kina* **Milija Đukića** koje će u razgovoru s autoricom i autorom predstaviti **Marko Tomaš**, koji će predstaviti i strip *Rexy* **Ivana Marušića**.

Iz programa *Bellatristika* najavljujemo promociju romana *Novi kraj* **Đurđice Čilić**, te novog romana **Damira Karakaša** *Okretište* za kojeg je autor dobio ovogodišnju *nagradu Meša Selimović*. Kraj dana obilježit će sociolog **Dražen Lalić** sa zbirkom tekstova iz Večernjeg lista *Usiljena zajednica*, o kojoj će govoriti **Damir Pilić** i **Inga Tomić Koludrović**, te autor.

Subota, 1. listopada bit će u znaku mora i znanosti o moru, promocijom iznimno vrijednog rada **Melite Peharde Uljević**, **Rina Stanića** i **Pere Ugarkovića** *Biologija, ekologija i raznolikost jadranskih školjkaša*.

Slijedi gostovanje nedavno završenog *Pričigina*, o temi *I svi su me pogledali* svoje će priče pričati **Ana Duša, Ivana Đilas** i **Boštjan Narat**, uz moderiranje slovenske novinarke **Jedrte Jež Furlan**. Na kraju vraćamo se *Bellatristici*, promocijama romana **Dragana Juraka** *Peleov dnevnik*, *Moja dota* **Nore Verde**, te *Horror Vacui* **Staše Aras.**

A kako i priliči nedjeljom, u 14 sati se vidimo na glavnoj pozornici gdje će *Kod nas u 2* gostovati kolumnistica i blogerica **Dada Batinić** s kojom će razgovarati **Boba Đuderija**.

Tijekom cijelog trajanja Festivala, u SC Gripe održavat će se i više programa za djecu i mlade (<https://mfk.hr/program-djeca-i-mladi/>), dijelom pod okriljem projekta *Nacionalna strategija poticanja čitanja Ministarstva kulture i medija*. Osim promocija novih knjiga u *Velikoj dvorani*, svi sadržaji za djecu i mlade održavat će se u svečanom salonu SC Gripe, čije su dvije dvorane za ovu priliku preimenovane u *Bookvarij* i *Mali Bookvarij*.

Tako će pripovjedačica, dramska pedagoginja i književnica **Jasmina Žiljak Ilinčić** kroz serijal radionica *Šaljive narodne priče i legende* s djecom od šest do 11 godina osmišljavati, glumiti i crtati šaljive priče, učeći ih o umijeću pripovijedanja i umjetničkoj prezentaciji priča iz dalmatinske i hrvatske baštine. Svaki će dan na MFK-u, pak, počinjati jednosatnim čitanjem priča za djecu stariju od tri godine u Bookvariju, pod zajedničkim nazivom *Tete i barbe pričalice čitaju…*, što će biti ugodan zadatak za volontere splitske *udruge MoST*.

Dalje, djecu i mlade u tajne kriptografije uvodit će **Bruna Kolak** iz *Zajednice tehničke kulture Split*. Radionice su namijenjene djeci od 6 do 12 godina koja će se upoznati s primjerima šifriranja poruka i tajnih kodova te s raznim metodama kriptografije, ali i učiti kako mogu sami šifrirati svoje poruke. Kroz cijeli festival će se u Malom Bookvariju održavati i *Maštaonica*, kreativna igraonica za djecu od pet do deset godina starosti.

U suradnji s izdavačkom kućom *Profil Klett*, pak, osmišljen je projekt namijenjen učenicima srednjih škola iz Splitsko-dalmatinske županije. Tijekom organizirane posjete Festivalu — osim obilaska sajma — svaki razred sudjelovat će na po dvije stvaralačke radionice nazvane *Disciplina mašte* na kojima će se kao predavači izmjenjivati književnici **Renato Baretić** i **Emir Imamović Pirke**, te strip autor **Ivan Marušić**.

Nešto ozbiljniji i svakako iznimno koristan sadržaj stiže 30. rujna i 1. listopada kroz radionicu *Živimo mir*, na kojoj će djeca od 6 do 13 godina starosti učiti kako nenasilno rješavati problemske situacije. Voditeljica je psihologinja **Marija Butirić**, uz suradnju udruge *Dyxy* čiji će rad s djecom i mladima s teškoćama čitanja, pisanja i učenja također biti predstavljen.

Izborom zanimljivih radionica na temu knjige i čitanja Festivalu će se pridružiti i splitska *Gradska knjižnica Marka Marulića*, prvo s *Kreativnom čitaonicom* pod vodstvom **Helene Bužančić** i **Nataše Prkić** iz GKMM-a, a potom i radionicom izrade čarobnih štapića poput onih iz serijala o *Harryju Potteru*.

Na koncu, dio programa namijenjen djeci, mladima i njihovim roditeljima su i promocije novih knjiga u velikoj dvorani. Tako će **Jurica Pavičić** predstaviti svoj prvi roman za djecu *Tri kuće, tri prijatelja* s ilustracijama **Klare Rusan**. U sklopu programa *Kolibrić*. Predstavit će se *Dišpetože s otoka Ugljana*, učenici OŠ Valentin Klarin iz Preka na Ugljanu, odnosno područnog odjela Poljana kojeg pohađaju djeca iz Poljane i Sutomišćice na istom otoku. Pod vodstvom **Bruna Ćurka** iz Udruge Mala filozofija oni su cijelo polugodište rječju i slikom stvarali priču *Izgubljeni malić/Storija o dva otoka*.

Slijedi predstavljanje zbirke autobiografskih priča **Jasne Ćorić** *Kaleidoskop*, a potom dviju vrijednih knjiga namijenjenih roditeljima i edukatorima; *Razgovarajmo o lošim slikama* **Kristen A. Jenson**, te *Knjige za nesavršene roditelje* **Luciana Grigoletta**. Posljednja knjiga promovirana na MFK-u 2022. bit će *Priče iz Drugozemske* **Sare Kopeczky Bajić**.

**Sve informacije o sajmu, festivalu, radionicama i drugim događanjima bit će redovito objavljivane na mrežnim stranicama Festivala (**[**https://mfk.hr**](https://mfk.hr)**) te društvenim mrežama Festivala (MFK Facebook i MFK Insta) odnosno dostupne upitom na e-mail adresu** [**mfk@mfk.hr**](mailto:mfk@mfk.hr)**. Ulaz na festival je besplatan, a radno vrijeme je od 10 do 20 sati u srijedu, četvrtak i nedjelju dok je u petak i subotu od 10 do 21 sat.**

**Ivica Profaca**

voditelj odnosa s javnošću Mediteranskog festivala knjige

mobitel: 098 9811 800

e-mail: iprofaca@gmail.com

[www.mfk.hr](http://www.mfk.hr)